***Erasmus 2017/2018 - Oslo, Norveška***

V poletnem delu šolskega leta 2017/2018 sem se odpravila na svojo drugo študijsko izmenjavo v času dodiplomskega študija. Tokratna destinacija je bila norveška prestolnica – Oslo.

Na izmenjavo sem se odpravila z velikim entuziazmom in pričakovanji, komaj sem čakala dan odhoda in vse sem naredila, da bom lahko ostala čim dlje. Tako sem odšla 11. 1. 2018 in se vrnila 15. 6. 2018.

V learning agreementu sem izbrala vse predmete, ki sem jih imela na razpolago + prakso kot del študija, saj sem se odločila, da se bom naučila, kolikor se bom le lahko. In to sem tudi storila, a sem imela eno izkušnjo, s katero sem lahko vse skupaj primerjala. Lansko izmenjavo v Dornbirnu, Avstrija. Ker sem se na pot odpravila z zelo visokimi pričakovanji, sem bila temu primerno rahlo razočarana. Del, ki me je najbolj razočaral, je bila univerza, ki je ponujala zelo malo, sploh kar se tiče pridobivanja novih znanj, imela sem tudi občutek, da smo “internationals” bolj neko nujno zlo kot nekdo, ki bi mu radi ponudili dobro in bogato izkušnjo na svoji univerzi. International office je bil zelo počasen, navodila za vse skupaj smo dobili en teden pred predvidenim odhodom, na maile so enkrat odgovarjali zelo hitro, drugič je bil potreben pritisk za preproste informacije in nekajkrat je celo izpadlo, da ne odgovorijo, dokler določene pogodbe niso bile podpisane, mislim, da ni potrebno pojasnjevati, kakšen priokus ti to pusti.

Vse skupaj sem imela vpisane 4 predmete, pouk smo imeli samo v marcu in do polovice aprila ter na koncu od 27. 5. 2018 do 14. 6. 2018. Tudi tukaj se bom vzdržala pritoževanja nad tem, kako neprijetno je imeti izpit en dan pred odhodom na drug konec Evrope.
Vmes, ko nismo imeli ničesar na fakulteti, smo imeli čas za naloge (ki jih ni bilo toliko, da bi potrebovala 1,5 meseca), k sreči pa sem imela prakso, ki sem jo obiskovala skoraj vsak dan. Praksa je bila nekaj povsem drugačnega in to je izkušnja, za katero sem neskončno hvaležna in me je naučila ogromno novih stvari, ki so vitalnega pomena za moj profesionalni in osebni razvoj. Moja mentorica Maren je bila najboljša socialna delavka, kar sem jih do sedaj spoznala, poleg tega pa tudi človek, vreden vsega občudovanja, tudi na osebnem nivoju - ni me naučila veliko stvari samo za profesionalni razvoj, ampak me je naučila še veliko za moj osebnostni razvoj, ki je prav tako ogromnega pomena za profesionalni razvoj. Prakso sem torej opravljala v norveški organizaciji Kirkens Bymisjon v delu Osla, imenovanem Tøyen, ki ima poseben poudarek na delu z Romi in brezdomci. Delala sem na projektu Malica za popotnike, ki se je odvijal vsako soboto, nedeljo in ponedeljek, ter na posameznih primerih z uporabniki, hodila sem na teren in prebirala nekatero literaturo za boljše poznavanje fokusnih skupin v organizaciji. To je del izmenjave, ki mi je dal ogromno in me spremenil kot osebo, poglobil moje znanje, razumevanje, videnje in perspektive.

Živela sem v študentskem domu, v sobi, veliki deset kvadratnih metrov, in na mesec me je stala 400 evrov, ostali stroški pa so nanesli še dodatnih 400 evrov. Na Norveškem je vse dvakrat dražje kot pri nas, a se da preživeti tudi z manj, če zelo paziš na cene pri nakupih, samo sem enkrat pazila bolj, enkrat manj in ne morem trditi, da sem živela borno ali kaj podobnega.
Stvar, ki mi je bila izjemno všeč, je povezanost javnega prevoza. Na začetku sem si uredila kartico Ruter, mesečna vozovnica stane 45 evrov in jo lahko uporabljaš na vseh vrstah prevoza - avtobusi, tramvaji, podzemna železnica in trajekti, ki so bolj aktualni poleti, ko greš na otoke v Oslofjordu in tam uživaš svoje dneve na plažah.

Vsak, ki se kadarkoli odpravi na Norveško, mu toplo priporočam obisk Stavangerja in Bergna - do slednjega se odpeljite z vlakom podnevi, ker je narava čudovita, in potem iz Bergna v Stavanger s križarko, ki vam bo omogočila pogled na zahodno obalo južne Norveške, ki je prav tako izjemna. Del Norveške, ki presega vse njene druge lepote, je definitivno severna Norveška. Doživeti vreme tega dela Norveške je bilo izjemno, prav tako neskončni dan, ki je nekaj povsem novega. Trømso ni preveč posebno mesto, vsaj ne na koncu maja, a je vožnja do Lofotov in čez Lofote nekaj, kar mora vsaka duša videti vsaj enkrat v času obstoja. Lofoti so čudo narave, ki ga ni možno opisati z besedami, ki jih poznamo. Lahko jih gledaš, pa se jih ne moraš nagledati, lahko jih čutiš, pa se nikoli več ne boš želel ločiti od tega občutka, Lofoti so mi v oči privabili solze, so manifestacija veličanstva, ki ga je zmožna ustvariti Mati Zemlja, Lofoti so materializirana magija - del, ki mi je ostal v spominu za veke vekomaj je plaža Ramberg, ki ji v bistvu ne bi pripisali dejstva, da leži 350 km nad severnim tečajnikom. Ko to pišem in se tega spominjam, me v očeh zbada prav tako, kot se dogaja, preden se ti napolnijo s solzami, in to zaradi same hvaležnosti, da sem imela priložnost to videti in da to obstaja na tem čudovitem planetu.
Hvaležna sem, da sem imela možnost za to izmenjavo in za nove in edinstvene izkušnje, ki mi jih je prinesla. Hvaležna sem, da sem.

Za več informacij sem dostopna na: cukormonika@gmail.com, slike pa si lahko ogledate na mojem instagramu z istim imenom.